Η **Τατιάνα Βικτόροβνα Λισένκο** (ρωσικά:  Татьяна Викторовна Лысенко‎, γεννήθηκε 9 Οκτωβρίου 1983) είναι Ρωσίδα σφυροβόλος. Παγκόσμια πρωταθλήτρια το 2011 και πρωταθλήτρια Ευρώπης το 2006, η καριέρα της έχει πληγεί από παραβιάσεις ντόπινγκ, που οδήγησαν στην αφαίρεση του χρυσού Ολυμπιακού μεταλλίου του 2012 και στο τέλος της αθλητικής σταδιοδρομίας το 2016.

Καριέρα
-------

Η Λισένκο αφιέρωσε όλη της τη ζωή στον αθλητισμό από τα 15 της χρόνια και καθημερινά έκανε 60 προσπάθειες στη σφύρα. Ψηλή, με εξαιρετικά καλή αθλητική δομή - ύψος 1,86 μέτρα, βάρος 81 κιλά - ήταν γρήγορη στη βαλβίδα ρίψης. Η πρώτη της αγάπη ήταν το μπάσκετ αλλά στις 27 Απριλίου 1999 ξεκίνησε να προπονείται κάτω από τα μάτια του πρώτου και μοναδικού της προπονητή Νικολάι Μπελομπορόντοφ. Συνέβη στη γενέτειρά της, το Μπατάισκ, μία μικρή πόλη της περιοχής του Ροστόφ επί του Ντον. Η πρώτη διεθνής εμφάνιση ήταν στο Ευρωπαϊκό Πρωτάθλημα κάτω των 23 ετών (5η θέση), με την ίδια θέση στην Πανεπιστημιάδα του 2003. Στη συνέχεια, απέτυχε να προκριθεί στον τελικό στους Ολυμπιακούς Αγώνες της Αθήνας την επόμενη χρονιά.

Το πρώτο παγκόσμιο ρεκόρ της Λισένκο ήταν 77,06 μέτρα, το οποίο επιτεύχθηκε στις 15 Ιουλίου 2005 στη Μόσχα, ξεπερνώντας το παλιό ρεκόρ της Μιχαέλα Μελίντε κατά 0,99 μέτρα. Την ίδια χρονιά ήταν δεύτερη στο Παγκόσμιο Πρωτάθλημα Στίβου του Ελσίνκι με επίδοση 76,67 μέτρα. Στις 12 Ιουνίου 2006 έχασε το ρεκόρ από την Γκουλφίγια Χαναφέγιεβα, η οποία έριξε 77,26 μέτρα στο ρωσικό πρωτάθλημα στίβου στην Τούλα. Ωστόσο, η Λισένκο έριξε 77,41 μέτρα στις 24 Ιουνίου στο Ζουκόφσκι και 77,80 μέτρα στο Ταλίν της Εσθονίας στις 15 Αυγούστου. Το 2006 αναδείχθηκε πρωταθλήτρια Ευρώπης στο Γκέτεμποργκ με επίδοση 76,67 μέτρα, ενώ ήταν δεύτερη στο Παγκόσμιο Κύπελλο Στίβου της Αθήνας με 74,44. Το 2008 κρίθηκε ένοχη για χρήση 6α-μεθυλανδροστενδιόνης και έλαβε ποινή αποκλεισμού δύο ετών (15.07.2007 – 14.07.2009) και διαγραφή όλων των αποτελεσμάτων από τις 9 Μαΐου 2007, συμπεριλαμβανομένου του παγκόσμιου ρεκόρ της 78,61 μ. που έγινε στις 26 Μαΐου 2007. Έτσι, δεν μπόρεσε να συμμετάσχει στους Ολυμπιακούς Αγώνες του Πεκίνου. 

Η Λισένκο επέστρεψε στους αγώνες τον Ιούλιο του 2009, κατακτώντας τον τίτλο του ρωσικού πρωταθλήματος με 76,41 μέτρα. Ανέβηκε στο πρώτο σκαλί του βάθρου στο  Κύπελλο Ηπείρων της IAAF το 2010 και κατετάγη τρίτη στην εναρκτήρια διοργάνωση *IAAF Hammer Throw Challenge* στο τέλος της χρονιάς. Το 2011 κέρδισε το πρώτο της Παγκόσμιο Πρωτάθλημα Στίβου με επίδοση 77,13 μέτρα, στην πρώτη διοργάνωση όπου οι τρεις πρώτες αθλήτριες ξεπέρασαν τα 75 μέτρα. Ήταν νικήτρια και της απονεμήθηκε το χρυσό μετάλλιο της σφυροβολίας στους Ολυμπιακούς Αγώνες του Λονδίνου το 2012 με ρίψη 78,18 μέτρων. Κέρδισε το Παγκόσμιο Πρωτάθλημα του 2013 με κορυφαία για τη χρονιά ρίψη 78,80 μέτρων και τη δεύτερη καλύτερη επίδοση όλων των εποχών μέχρι τότε.

Τον Μάιο του 2016, η La Gazzetta dello Sport ανέφερε ότι μια επανάληψη των δειγμάτων της Λισένκο από τους Θερινούς Ολυμπιακούς Αγώνες του 2012 είχε βρεθεί θετική σε προϊόντα ντόπινγκ. Τον Οκτώβριο της αφαιρέθηκε το χρυσό ολυμπιακό μετάλλιο και ο τίτλος του παγκόσμιου πρωταθλήματος του 2013.
Στις 1 Φεβρουάριου του 2019, το Αθλητικό Διαιτητικό Δικαστήριο της επέβαλε οκταετή αποκλεισμό για ντόπινγκ, αρχής γενομένης από τις 2 Ιουλίου 2016.

Διακρίσεις
----------

* Παγκόσμιο Πρωτάθλημα Στίβου 2005 : 2η θέση (72,46 μέτρα)
* Ευρωπαϊκό Κύπελλο Στίβου 2006 : 1η (76,50)
* Ευρωπαϊκό Πρωτάθλημα Στίβου 2006 : 1η (76,67)
* Παγκόσμιο Κύπελλο Στίβου 2006 : 2η (74,44)
* Ευρωπαϊκό Κύπελλο Ρίψεων 2007 : 2η (72,05)
* Ευρωπαϊκό Κύπελλο Ρίψεων 2010 : 3η (69,11)
* Ευρωπαϊκό Πρωτάθλημα Ομάδων : 2η (70,21)
* Ευρωπαϊκό Πρωτάθλημα Στίβου 2010 : 1η
* Παγκόσμιο Κύπελλο Στίβου 2010 : 1η (75,65)
* Ευρωπαϊκό Κύπελλο Ρίψεων 2011 : 1η (73,88)
* Ευρωπαϊκό Πρωτάθλημα Ομάδων 2011 : 2η (71,44)
* Παγκόσμιο Πρωτάθλημα Στίβου 2011 : 1η (77,13)
* Ευρωπαϊκό Κύπελλο Ρίψεων 2012 : 1η (72,87)

* **Σημείωση** : Οι τίτλοι που αναφέρονται δεν αφαιρέθηκαν από την αθλήτρια.

Παραπομπές
----------

1. ↑  «Lysenko's time has already come». IAAF. Αρχειοθετήθηκε από το πρωτότυπο στις 21 Αυγούστου 2022. Ανακτήθηκε στις 21 Αυγούστου 2022.
2. ↑  «Lysenko demolishes Melinte's World record with 77.06m». IAAF. 16 Ιουλίου 2005. Αρχειοθετήθηκε από το πρωτότυπο στις 2016-05-09.. Ανακτήθηκε στις 8 Μαΐου 2016.
3. 1 2  «Consistency the key for Lysenko». Ανακτήθηκε στις 21 Αυγούστου 2022.
4. 1 2  «Tatyana Lysenko». Αρχειοθετήθηκε από το πρωτότυπο στις 21 Αυγούστου 2022. Ανακτήθηκε στις 21 Αυγούστου 2022.
5. ↑  Dolgopolov, Nickolai; Orlov, Rostislav (12 Ιουλίου 2006). «World Hammer Throw record at Russian Champs, Day Two». IAAF.. Ανακτήθηκε στις 8 Μαΐου 2016.
6. ↑  Dolgopolov, Nickolai; Orlov, Rostislav (24 Ιουλίου 2006). «Lysenko regains World Hammer Throw Record – 77.41m at Znamenskiy Memorial». IAAF.. Ανακτήθηκε στις 8 Μαΐου 2016.
7. ↑  Juck, Alfons; Turban, Marko; Karotamm, Aivar (15 Αυγούστου 2006). «Lysenko again! – 77.80 World record in Tallinn». IAAF.. Ανακτήθηκε στις 8 Μαΐου 2016.
8. ↑  «Doping Rule Violation». Ανακτήθηκε στις 21 Αυγούστου 2022.
9. ↑  «IAAF report of 2009 Russian Champs». Αρχειοθετήθηκε από το πρωτότυπο στις 29 Ιουλίου 2009. Ανακτήθηκε στις 29 Ιουλίου 2009.
10. ↑  «Murofushi and Heidler take overall titles and prize of $30,000 each – IAAF World Hammer Throw Challenge». IAAF. 8 Σεπτεμβρίου 2010.. Ανακτήθηκε στις 8 Μαΐου 2016.
11. ↑  «IAAF: Women's Hammer Throw - Final - Lysenko upsets World record holder Heidler». IAAF.. Ανακτήθηκε στις 8 Μαΐου 2016.
12. ↑  «Tatyana Lysenko of Russia wins women's hammer throw at the world championships, Heidler 2nd». Ανακτήθηκε στις 21 Αυγούστου 2022.
13. ↑  «European Athletics (EAA) – News – Lysenko the smiling assassin». Ανακτήθηκε στις 21 Αυγούστου 2022.
14. ↑  «London Olympics 2012: Tatyana Lysenko sets record to win hammer gold». Αρχειοθετήθηκε από το πρωτότυπο στις 22 Αυγούστου 2022. Ανακτήθηκε στις 21 Αυγούστου 2022.
15. ↑  «Report: Women's Hammer final – Moscow 2013». IAAF. Ανακτήθηκε στις 21 Αυγούστου 2022.
16. ↑  Sampaolo, Diego (16 Αυγούστου 2013). «Lysenko completes impressive hat-trick of global titles». IAAF.. Ανακτήθηκε στις 8 Μαΐου 2016.
17. ↑  «London 2012 positives return». Ανακτήθηκε στις 26 Μαρτίου 2016.
18. ↑  «INTERNATIONAL OLYMPIC COMMITTEE : IOC sanctions Tatyana Lysenko for failing anti-doping test at London 2012». Ανακτήθηκε στις 28 Οκτωβρίου 2021.
19. ↑  «Russian athletes banned for doping». Ανακτήθηκε στις 21 Αυγούστου 2022.
20. ↑  «Doping bans for 12 Russian athletes including 2012 Olympic champion Ivan Ukhov». *BBC Sport*. Ανακτήθηκε στις 1 Φεβρουαρίου 2019.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ρωσία
 |

 |